**Kassák Lajos XIII. Kerületi Irodalmi Díj – profi költő kategória**

JELIGE:

NIKKEL SZAMOVÁR

**MOSTANRA**

mostanra piros betűs ünnep lettél

de olyan

ami előtt nincsenek

szürke szombatok

ami után nem jönnek

élhetetlen hétfők

amiket nem terhel az

áthelyezett munkanapok

naptári káosza

mostanra piros betűs ünnep lettél

legalább háromnapos

de inkább négy

vidéki wellnessben

túlhajszolt erőnléti edzők

és túlfűtött műkörmök

társaságában eltölthető

vagy kastélyszállók ódon

kandallói előtt elheveredő

mostanra piros betűs ünnep lettél

megsokasodtál

odalapozok hozzád

amikor a falak repedéseiből

előbújnak a mohó árnyak

amikor összecsomósodik

a szívemben a lelassult idő

amikor rám telepszenek

a sötétből előbújt szavak

mostanra piros betűs ünnep lettél

mostanra hétnapos vagy

kinyújtod a perceket

egy nagy sima asztalon

madarakat ültetsz a reggelekbe

mostanra átlátszó vagy

megcsillansz mindenen

mostanra piros betűs ünnep lettél

és így is maradsz meg nekem

**TE VÁROS**

elképzeltelek úgy

mint egy jó barátot

arra gondoltam

te város

hogy úgy is lehetünk

hogy bizalom

hogy tisztelet

hogy kölcsönös alapokon nyugvó –

tudod

és tágra nyílt szemekkel

amikor a nyugatinál

megláttalak

így néztem rád

befogadtalak

szívtam magamba a látványod

a szagodat

azt a fanyar zajt

ami te vagy

savanykás penészek a falon

szétlőtt homlokzatok szülte

szomorú számháború

hogy negyvenöt

hogy ötvenhat

hogy legalább nem kilencven

kapualjban olcsó mindennapok

különleges kiszerelésben

alkalmi akciókban

bálás csomagban

hálás kezek alól

kifőzdék kirakatok

kitörő öröm

korlátlan lehetőségek

kisüzemi kézimunka

gyorsbüfékben lassú eladók

kutyaszar között kerekesek

gördeszka utcatánc

hullámzó hangulat

hajókiránduláson

integetnek a dunába lőtt hidak

villamosok kergetnek álmokat

sínre tett sóhajok között

kötött pályán közelgő gondolat –

kötelességük jelenteni

a megélhetési gondokat

aluljárókban por pára

pár alak prédikál

újságot szór a szó

visszhangot kiabál

esti a hírlap

pestik a hírek

festik a színek

a neont papírra

utcán élő város vagy te

utcazenész minden sarkon

utcákon át utcabútor

és utcalányaid után

a streetfoodok megfordulnak

szemem elé terült terek

falmelléki álmok a bokrok között

utcaseprő tekintetek

vasaltabb ruhákban

gyűröttebb emberek

szatyrokban a húgyszag

két koldus kenyeret tör

hej te város

jó barátom

nem tudnálak nem szeretni

hej te város

jó barátom

úgy tudnálak nem szeretni